### Beslutningstema

Det skal i denne sag besluttes om Kommuneplantillæg nr. 162-350, Lokalplan nr. 195-350 og dertilhørende miljøvurderingsrapport for Solcellepark ved Løgumkloster (Projekt #26 (VE2023)) skal endeligt vedtages.

For Teknik- og Miljøudvalget omfatter det lokalplanen og miljøvurderingsrapporten. For Klima-, Vækst- og Udviklingsudvalget omfatter det kommuneplantillægget.

### Historik

Kommunalbestyrelsen besluttede den 25. maj 2023 at prioritere og videresende 10 ansøgninger til kommunal planlægning, herunder Projekt #26 (VE2023). Den såkaldte anden ansøgningsrunde for VE projekter.

I august 2023 blev der afholdt idéhøring og borgermøde omkring de prioriterede projekter.

Den 1. april 2024 blev planarbejdet for projekterne i anden ansøgningsrunde igangsat.

Kommunalbestyrelsen besluttede den 27. marts 2025 at sende kommuneplantillæg, lokalplan og miljøvurderingsrapport i 8 ugers offentlig høring, i perioden 7. april til 2. juni.

Der er afholdt vejledende afstemning i høringsperiodens sidste 14 dage.

### Sagsfremstilling

**Lokalplan**Lokalplanen har til formål, at fastlægge et område på ca. 69 ha sydøst for Løgumkloster til anvendelse til teknisk anlæg i form af solenergianlæg til elproduktion, med tilhørende transformatorstation, de nødvendige, mindre tekniske installationer og supplerende batterianlæg (BESS). Solcellerne må have en maksimal højde på 3,5 meter, og skal være antirefleks-behandlede. Området består i dag af opdyrkede landbrugsarealer. Lokalplanen stiller krav om, at området reetableres som landbrug, når driften af solcelleanlægget ophører.

Lokalplanen sikrer samtidig muligheden for anlæggelsen af interne veje, udførelsen af terrænregulering og opførelsen af læskure til dyr, som er nødvendige for solenergianlæggets opførelse og drift. Dertil gives mulighed for anlæggelsen af rekreative anlæg.

Planområdet opdeles i byggefelterne A og B, hvor A må benyttes til solceller og de dertilhørende mindre tekniske installationer, mens byggefelt B skal indeholde transformatorstation og BESS, så der på denne måde sikres en hensigtsmæssig placering af de større tekniske installationer inden for planområdet. Byggefelt A dækker over et større område, hvor mindre felter friholdes af hensyn til natur, herunder sø og vandløb. Afgrænsningen af planområdet benyttes til et rekreativt stisystem som flere steder følger de eksisterende vandløb, og kan kobles på eksisterende ruter i området.

Der stilles krav om etablering af beplantningsbælter langs byggefelternes ydre afgrænsning, der har til formål at mindske den visuelle påvirkning af området. Eksisterende læhegn kan indtænkes i bælterne.

Lokalplanen fastsætter bestemmelser om farvevalg på transformatorer, BESS og øvrige tekniske installationer, så alle fremstår udtryksmæssigt ensartede. Ligeledes skal læskure til dyrehold og rekreative anlæg fremstå i ensartede materialer og udformning.

**Kommuneplantillæg**Kommuneplantillægget udarbejdes parallelt med lokalplanen for at danne plangrundlaget for lokalplanen. Kommuneplantillægget udlægger en ny kommuneplanramme til teknisk anlæg og der med muliggør lokalplanen. Der fastlægges rammebestemmelser, der sikrer de landskabelige interesser i området.

**Miljøvurderingsrapport**Plangrundlaget indeholder rammer for fremtidige anlægstilladelser til industrianlæg til fremstilling af elektricitet og bygning af veje, som er at finde på miljøvurderingslovens bilag 2. Derfor har Tønder Kommunes forvaltning besluttet, at der skal udarbejdes en miljørapport, idet planlægningen vurderes, at kunne få en væsentlig påvirkning af miljøet. Ligeledes er det konkrete projekt omfattet af miljøvurderingslovens regler om screeningspligt. Bygherre har anmodet om, at der frivilligt udarbejdes en fuld miljøkonsekvensrapport for projektet, hvorfor projektet ikke er screenet først. Der vurderes også på påvirkningerne af anlæggelsen af et nettilslutningskabel fra transformatorstationen til det offentlige elnet. Miljørapporten og miljøkonsekvensrapporten er, grundet et stort sammenfald i miljøvurderingslovens krav til indhold, for nærværende projekt sammenskrevet i enkelt rapport, miljøvurderingsrapporten.

Jacob Schmidt belyser de emner som fremgår af udtalelsen om afgrænsning, udstedt af Tønder Kommunes forvaltning. Et udkast til udtalelsen har i perioden 10. juni 2024 til 1. juli 2024 været i offentlig høring. Input fra offentlige myndigheder, interesseorganisationer og borgere er indarbejdet i den endelige udtalelse.

Vurdering:

Det vurderes, at der ikke vil være en væsentlig negativ påvirkning for nogen af miljøfaktorerne. Der vil for enkelte emner være en moderat negativ påvirkning. Det gør sig gældende for trafikforhold og vejenes tilstand (markvej ved [adresse]). Der er også vurderet en begrænset positiv og væsentlig positiv virkning på enkelte af miljøfaktorerne.

§ 25 tilladelse:

Et udkast til afgørelsen efter miljøvurderingsloven, §25-tilladelsen, blev sendt med miljøvurderingsrapporten i høring. Tilladelsen indeholder miljøvilkår for etableringen og driften af projektet, med grundlag i rapporten. Tilladelsen gives administrativt hvis lokalplanen vedtages og er vedhæftet sagsfremstillingen til orientering

**Sammenfatning af høringssvar**Under høringen er der indkommet 6 høringssvar. Ingen af bemærkningerne medfører en ændring af planen. Høringssvarene er fremsendt til projektejer.

Flere myndigheder har fremsendt bemærkninger til planforslaget. Museum [adresse] påpeger, at der endnu ikke er udarbejdet en arkæologisk vurdering, og opfordrer til tidlig inddragelse for at sikre rettidig sagsbehandling. [adresse] har ingen indvendinger mod planforslaget og vurderer, at solcelleparken ikke vil påvirke kirkelige omgivelser, men henstiller til fortsat inddragelse af kirkelige myndigheder i den videre planlægning. Energinet ønsker, at lokalplanen muliggør etablering af en 150 kV kabelforbindelse og fremsætter tekniske ønsker til placering og hensyn ved anlægsarbejdet. Projektejer har aftalt med Energinet, at der holdes en afstand på hver side af et planlagt 150 kV-kabel i plan- og projektområdets sydlige afgrænsning.

Flere borgere har udtrykt bekymring over projektets konsekvenser. En borger fremfører generel modstand mod solcelleanlægget med henvisning til naturbeskyttelse, turisme, ejendomsværdier og lokalpolitisk håndtering. Der henvises til en opfattelse af bred folkelig modstand og bekymring for overproduktion af grøn energi og økonomiske konsekvenser.

Foreningen By og Land Vestslesvig udtrykker forståelse for den grønne omstilling, men fremhæver behovet for at bevare offentlig adgang til stier og veje samt beskytte kulturhistoriske landskabstræk. Foreningen foreslår, at et vejstykke tages ud af planområdet og anbefaler bredere beplantningsbælter som afskærmning og erstatningsbiotop. Tønder Vand A/S udtrykker generel opbakning til projektet, men ønsker skærpede krav til materialevalg, overfladebehandling og beredskab for at beskytte grundvandet. Løsninger og vilkår iht. forebyggelse og slukning af brand i BESS anlæg beskrives iht. Beredskabsloven i en beredskabsplan der udarbejdes ved konkret ansøgning, men løsningernes udformning for så vidt angår risiko for udsivning til grundvand er blevet tilføjet som vilkår #24, #25 og #26 i § 25 tilladelsen. Derudover er der tilføjet en beskrivelse vedr. sammenhæng med Beredskabsloven under afsnittet om BESS i projektbeskrivelsen i § 25 tilladelsen.

En samlet liste med høringssvar er vedhæftet som bilag 4.

Resultatet af den vejledende afstemning er vedhæftet som bilag 5.

**Det statslige tilsyn**Under høringen har der været en henvendelse fra Planstyrelsen samt fra Styrelsen for Grøn Arealomlægning og Vandmiljø (SGAV) vedrørende klima og erosion samt skovrejsning og i den forbindelse tilføjes bilag 6 til planen. Bilag 6 består af henvendelsen og forvaltningens redegørelse. Det er kun redegørelsen der indarbejdes i kommuneplantillægget i forbindelse med den endelige vedtagelse.

Forvaltningen har efter henvendelsen overfor planstyrelsen redegjort for risikoen af klimahændelser.

Forvaltningen har efter henvendelsen fra SGAV redegjort for at udpegningen for skovrejsning i planområdet fjernes og overføres til et andet areal.

Begge styrelser har taget redegørelsen til efterretning.

### Lovgrundlag

Planloven

Miljøvurderingsloven

### Indstilling Fagchefen for Klima, Plan og Udvikling indstiller,

at Kommuneplantillæg nr. 162-350 godkendes, og

at indstillingen videresendes til Økonomiudvalget og Kommunalbestyrelsen.

**Beslutning Klima-, Vækst- og Udviklingsudvalget, den 11. august 2025, pkt. 14:**

Indstillingen anbefales.

Flemming Svendsen deltog ikke i mødet.

**Fagchefen for Klima, Plan og Udvikling indstiller,**

at Lokalplan nr. 195-350 og miljøvurderingsrapport for Solcellepark ved Løgumkloster godkendes, og

at indstillingen videresendes til Økonomiudvalget og Kommunalbestyrelsen.

**Beslutning Teknik- og Miljøudvalget, den 12. august 2025, pkt. 16:**

Indstillingen anbefales.

**Beslutning i Økonomiudvalget den 21. august 2025, pkt. 24:**

Indstillingen anbefales.

Øyvind Petersen kan ikke følge indstillingen.

Ulla Bruun afventer stillingtagen.

### Beslutning

Kommunalbestyrelsen erklærede Nikolaj Johansen (V) for inhabil, hvorfor han ikke deltog i sagens behandling. På foranledning af medlemmerne fra den kandidatliste, hvor Nikolaj Johansen er valgt på, blev Tim Hermansen (V) indkaldt som stedfortræder under behandlingen af punktet.

Indstillingen godkendt med stemmerne 28 for (Liste A, C, F, S, Nikolaj Kristensen og V), 1 imod (Liste O) og Frida Larsen (løsgænger) undlod at stemme.

Christopher Holm (V) deltog ikke i mødet.